ไฟแนนเชียวไดเจสต์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

BTS เล็งแจกปันผลระหว่างกาล 
คณะกรรมการ บริษัท บีทีเอสบี กรุ๊ป โฮลดิ้งส์ (BTS) มีมติงดการจ่ายเงินปันผลสำหรับผลการดำเนินงานในรอบปีบัญชีสิ้นสุดวันที่ 31 มี.ค. 2553 เพราะยังมีขาดทุนสะสมจำนวน 4,211 ล้านบาท แต่จะพยายามล้างขาดทุนให้หมด เพื่อจ่ายเงินปันผลระหว่างกาลปีนี้ให้แก่ผู้ถือหุ้น
ทั้งนี้ บริษัทจะล้างขาดทุนด้วยการลดทุนจดทะเบียน การนำเงินปันผลจากบริษัทย่อยต่างๆ และจากกำไรจากการดำเนินงาน 
ด้านราคาหุ้น BTS บวกต่อปิดที่ 0.68 บาท เพิ่มขึ้น 0.02 บาท หรือ 3.03% 
TMI แจก 5 สตางค์/หุ้น
คณะกรรมการ บริษัท ธีระมงคล อุตสาหกรรม (TMI) มีมติแจกเงินปันผลในอัตราหุ้นละ 0.05 บาท จากหุ้นจำนวน 320 ล้านหุ้น คิดเป็นเงินจำนวน 16 ล้านบาท สำหรับผลการดำเนินงานปี 2552 ที่มีกำไรสุทธิ 23.63 ล้านบาท ทั้งนี้ผู้ถือหุ้นจะได้รับเงินปันผลจะต้องมีชื่อในทะเบียนวันที่ 5 ก.ค.นี้ กำหนดจ่ายเงินวันที่ 30 ก.ค. 2553
พักงานมาร์เก็ตติงเกียรตินาคิน 6 เดือน
รายงานข่าวจากสำนักงานกรรมการกำกับหลักทรัพย์และตลาดหลักทรัพย์ (ก.ล.ต.) สั่งพักนางชลดา ตรีถาวรพิศาล ในการปฏิบัติหน้าที่เป็นผู้ติดต่อกับผู้ลงทุน เป็นเวลา 6 เดือน นับตั้งแต่วันที่ 17 มิ.ย. 2553 เป็นต้นไป เนื่องจากยุ่งเกี่ยวกับทรัพย์สินของผู้ลงทุน แม้ว่าลูกค้ายินยอมหรือรับทราบรายการซื้อขายหลักทรัพย์ รวมทั้งมีการชำระค่าซื้อขายหลักทรัพย์แทนลูกค้าด้วย
ก่อนหน้านี้ ก.ล.ต.ได้รับเรื่องร้องเรียนจากลูกค้าบริษัทหลักทรัพย์ เกียรตินาคิน ว่านางชลดาได้แนะนำให้ลูกค้าเล่นรอบหรือซื้อขายหลักทรัพย์ในวันเดียว โดยอ้างว่าลูกค้าจะได้ประโยชน์ และจะไม่กระทบกับหลักทรัพย์ที่มีในบัญชีของลูกค้า ลูกค้าจึงยินยอมให้นางชลดาตัดสินใจซื้อขายหลักทรัพย์แทน และต่อมาลูกค้าได้ทราบว่าหลักทรัพย์ในบัญชีหายไป 
“นางชลดายอมรับว่าตัดสินใจซื้อขายหลักทรัพย์แทนลูกค้า โดยได้นำใบแทนใบคำสั่งซื้อขายให้ลูกค้าลงนามรับทราบทุกครั้ง และนางชลดายังยอมรับว่า ได้โอนเงินเข้าบัญชี ATS ของลูกค้าเพื่อชำระค่าซื้อขายหลักทรัพย์ให้ เนื่องจากเห็นว่าได้แนะนำให้ลูกค้าซื้อขายหลักทรัพย์จนได้รับความเสียหาย ซึ่งบริษัทหลักทรัพย์ต้นสังกัดได้ลงโทษนางชลดาแล้ว”